ทนายอุทธรณ์ยัน‘โอ๊ค-เอม’ไม่ใช่ ‘นอมินี’
&nbsp;
20 ส.ค. 2554

โพสต์ทูเดย์ — ทนายความ “โอ๊คเอม” ยื่นอุทธรณ์ทรัพย์ที่ศาลยึดไม่ใช่ของทักษิณ
นายกิตติพร อรุณรัตน์ ทนายความนายพานทองแท้ ชินวัตร และ น.ส.พินทองทา ชินวัตร บุตรของ พ.ต.ท.ทักษิณ ชินวัตร อดีตนายกรัฐมนตรี เปิดเผยถึงการยื่นอุทธรณ์คดียึดทรัพย์ว่า กำลังตรวจทานประเด็นและแก้ไขรายละเอียดที่ยังไม่เรียบร้อยในร่างอุทธรณ์ เพื่อขอถอนคำสั่งยึดทรัพย์ของศาลฎีกาแผนกคดีอาญาของผู้ดำรงตำแหน่งทางการเมือง 
นายกิตติพร กล่าวว่า ประเด็นหลักที่คดีในส่วนของนายพานทองแท้ และ น.ส.พินทองทา จะยื่นอุทธรณ์ขอให้ที่ประชุมใหญ่ศาลฎีกาพิจารณายกคำร้องการขอให้ทรัพย์สิน พ.ต.ท.ทักษิณ คุณหญิงพจมาน ณ ป้อมเพ็ชร คู่สมรส บุตรและพี่น้อง 46,373 ล้านบาทตกเป็นของแผ่นดินนั้น จะสอดคล้องกับประเด็นที่ น.ส.ยิ่งลักษณ์ ชินวัตร น้องสาว พ.ต.ท.ทักษิณ และนายบรรณพจน์ ดามาพงศ์ พี่ชายคุณหญิงพจมานยื่นอุทธรณ์ คือยืนยันว่าบุตรทั้งสองเป็นเจ้าของกรรมสิทธิ์ทรัพย์สินและหุ้นที่แท้จริง ไม่ใช่เป็นผู้ถือครองทรัพย์สินแทน (นอมินี) แต่อย่างใด 
ดังนั้น ประเด็นที่บุตรและพี่น้องยื่นอุทธรณ์เหมือนกับที่ พ.ต.ท.ทักษิณ และคุณหญิงพจมาน ยื่นอุทธรณ์ คือบุตรทั้งสองเป็นเจ้าของทรัพย์สิน และไม่ได้เอื้อประโยชน์กลุ่มธุรกิจชิน คอร์ปอเรชั่น 
เมื่อวันที่ 23 มี.ค. กรมสรรพากร สั่งอายัดหุ้นบริษัทต่างๆ ของนายพานทองแท้ 1,853 ล้านบาท หุ้นในชื่อ น.ส.พินทองทา รวมมูลค่า 10,571 ล้านบาท